ལན།ལ་དྭགས་སླེ་འདི་སྔོན་དང་བསྡུར་ན་མི་མང་གི་འཚོ་བ་དང་འཚོ་བའི་མཐུན་རྐྱེན།དེ་བཞིན་སླེ་ལ་འབབ་མཁན་གྱི་གྲོང་པ་སོགས་འགྱུར་ལྡོག་ཧ་ཅང་ཆེན་པོ་ཕྱིན་སོང་།སྔོན་ཆད་ཡིན་ན་སླེ་ཁུལ་དུ་མར་གཤམ་གྱི་དགོན་པ་ཁག་ལས་གཞན་སེངྒེ་གཙང་བོའི་ཕར་ཕྱོགས་ཏུ་གྲོང་སྡེ་ཁག་ཅིག་ལས་གཞན་མེད་པ་རེད།ལྕོག་ལམ་སར་ལ་བོད་པའི་གཞིས་གྲོང་དང་བོད་ཁྱིམ་སློབ་གྲྭ་ལས་གཞན་མང་ཆེ་བ་ས་སྟོང་རེད།ད་ལྟ་དེ་དག་ཚང་མ་བཀང་ཚར་བ་མ་ཟད་ཡར་ངོས་ཀྱི་རི་སྒང་སོགས་གྲོང་པ་མང་པོས་འགེང་བཞིན་འདུགདེ་དག་མང་ཆེ་བ་ལ་དྭགས་བྱང་ཐང་ཁུལ་ནས་ཡོང་བའི་འབྲོག་པ་དང་ནུབ་ར་ཕྱོགས་ནས་གནས་སྤོས་ནས་ཡོང་མཁན་ཤ་སྟག་རེད་འདུགཕྱི་ལོ་༢༠༡༣དང་༢༠༡༤ནང་གཞུང་གིས་སླེ་ཡི་མཐའ་འཁོར་ཐག་ཉེ་ཡི་ལམ་ཁ་ཚང་མ་སྣུམ་ལམ་བཟོས་བ་མ་གཏོགས་དེ་སྔོན་རྡོ་ལམ་ཙམ་ལས་ལམ་ཡག་པོ་མེད་པ་རེད།སྔོན་མ་ལ་དྭགས་སླེ་ཡི་མཐའ་འཁོར་ནས་རྩྭ་རྩི་ཤིང་རྐང་གཅིག་མཐོང་རྒྱུ་མེད་པ་རེད་ཟེར་ཆོག་ཀྱང་།ད་ལྟ་ཤིང་སྡོང་བཏབ་ནས་སྔོན་པོ་མཐོང་རྒྱུ་ཡོད་པ་མ་ཟད་སེངྒེ་གཙང་བོའི་འགྲམ་རྒྱུད་ཚང་མ་ཤིང་ནགས་འདེབས་འཛུགས་ཀྱིས་ཧ་ལས་པ་ཆགས་འདུགའབྲོག་པ་ཚོ་ཡིན་ན་སྔོན་ཆད་རྟ་ཞོན་ནས་ཡར་མར་འགྲོ་དགོས་དུས་ལ་མཐོ་བ་དང་ས་རྩུབ་པ་སོགས་ཀྱིས་དཀའ་ངལ་ཡོད་ན་ཡང་ད་ལྟ་ཚང་མས་རླངས་འཁོར་སྐོར་ནས་རྒྱུག་བསྡད་ཡོད་དུས་སྟབས་བདེ་བོ་རེད།སྔ་མོ་གངས་ཆེན་པོ་བརྒྱབས་ནས་ལམ་ཁ་འགག་པ་ཡིན་ན་ཟླ་གསུམ་ལྷག་རིང་འགུལ་སྐྱོད་ཆེན་པོ་ཞིག་བྱེད་ས་མེད་པ་རེད།སྐབས་དེར་སྔོ་ཚལ་དང་ཟས་རིགས་མང་པོ་ཞིག་འགག་འགྲོ་ན་ཡང་ད་ལྟ་གངས་ཆེན་པོ་དེ་ཙམ་འབབ་ཀྱི་མི་འདུག་ལ།བབས་ན་ཡང་ཉིན་ཁ་ཤས་ནང་གཙང་མ་བཟོས་བཞག་ཡོད་པ་རེད།ང་ཚོ་ཆུང་དུས་སྐབས་དང་བསྡུར་ཐབས་ཡོད་པ་མ་རེད་དེ།ཉེ་བའི་ལོ་འགའི་རིང་གི་གནས་སྟངས་དང་བསྡུར་ནའང་འགྱུར་བ་ཧ་ལས་པ་ཕྱིན་སོང་།